b'\n_START_ARTICLE_\nPartizanski dnevnik\n_START_PARAGRAPH_\nPartizanski dnevnik je bilo glasilo Narodnoosvobodilne vojske in partizanskih odredov Slovenije._NEWLINE_Partizanski dnevnik, ki je bil edini doslej znani tiskani dnevnik protifa\xc5\xa1isti\xc4\x8dnega partizanskega odpora v okupirani Evropi je za\xc4\x8del izhajati 26. novembra 1943 v vasi Zakri\xc5\xbe nad Cerknim, razmno\xc5\xbeen na ciklostil, kot glasilo Triglavske, pozneje 31. divizije. Urejali so ga \xc4\x8dlani divizijskega propagandnega oddelka France Vreg, Edvard Kokolj in Marjan Tepina. Razmno\xc5\xbeevali so ga v ciklostilni tehniki v 400 izvodih. Ko je po dveh mesecih iz\xc5\xa1la 42. \xc5\xa1tevilka, je postal glasilo 9. korpusa in 1. junija 1944 glasilo pokrajinskih odborov Osvobodilne fronte za Primorsko in Gorenjsko. Od 5. do 17. septembra 1944 se je partizanski dnevnik tiskal v tiskarni \xc2\xbbDoberdob\xc2\xab\xc2\xa0v Govcu pri Gorenji Trebu\xc5\xa1i. Od 18. septembra 1944 do 1. maja 1945 so list tiskali v okoli 5.000 izvodih v tiskarni Slovenija. Od tam so ga kurirji vsako no\xc4\x8d razna\xc5\xa1ali do Karavank, Istre in Trsta. Glavni in odgovorni uredniki so bili med drugimi tudi Lev Modic, France Bevk in Lado Pohar. Pod vodstvom zadnjega je bil \xc5\xa1e med boji za osvoboditev Trsta prenesen v tiskarno italijanskega dnevnika Il Piccolo, kjer sta iz\xc5\xa1li sta \xc5\xa1e 2 redni in 1 izredna \xc5\xa1tevilka v nakladi 20.0000 izvodov. Zadnja \xc5\xa1tevilka je iz\xc5\xa1la 7. maja, 15. maja 1945 pa se je preimenoval in od takrat izhaja kot Primorski dnevnik._NEWLINE_Skupno je iz\xc5\xa1lo v 234 v ciklostiranih in 203 tiskanih \xc5\xa1tevilk v nakladah od 400 do 7.160 izvodov, 3 posebne izdaje in 6 prazni\xc4\x8dnih \xc5\xa1tevilk. Imel je redne uvodnike ter stalne rubrike. Grafi\xc4\x8dno podobo so bogatili lesorezi Jo\xc5\xbeeta Bergmana in Rada Cen\xc4\x8di\xc4\x8da. Partizanski dnevnik je povezoval osvobodilna prizadevanja partizanske vojske in narodnoosvobodilno gibanje ljudstva ter bil zaradi 2 desetletij fa\xc5\xa1isti\xc4\x8dnega zatiranja slovenske besede odmeven zlasti na Primorskem.'